Nuwe afsnydatum vir grondeise voorgestelArgieffoto. Daar word tans gewag op publikasie van die Wetsontwerp op die Herstel van Grondregte ná ŉ kennisgewing in die Staatskoerant van 7 April 2017 gepubliseer is. “Die kennisgewing bepaal dat die voorgestelde wetsontwerp in die tweede kwartaal van 2017 in die parlement oorweeg sal word en die tydperk vir die indiening van grondeise tot 30 Junie 2021 verleng word,” het AfriSake in ŉ verklaring gesê. Alle grondeise wat ingevolge die vorige Wet op die Herstel van Grondregte (wetno. 22 van 1994) ingedien is, moet afgehandel word voordat enige nuwe eise oorweeg kan word. “Korrupsie, veral in die departement van landelike ontwikkeling en grondhervorming, en veral rakende die indiening van ongegronde grondeise, het gelei tot die voorgestelde inwerkingstelling van twee bykomende strafregtelike oortredings in die wetsontwerp,” het AfriSake gesê. Armand Greyling, regs- en beleidsontleder, het gesê grondeienaars moet hulle vergewis van die inhoud van die wetsontwerp sodra dit beskikbaar is en daarop kommentaar lewer. “Omdat die tydraamwerk vir die indiening van eise van 2019 tot 2021 verleng sal word, gaan dit besonder lank neem om die grondhervormingsproses af te handel, aangesien sekere eise van 1998 steeds nie gefinaliseer is nie,” het Greyling gesê. AfriSake het gesê die publiek moet kennis dra dat die ANC tans sy plan van radikale sosio-ekonomiese transformasie in werking stel en dat die grondkwessie die middelpunt hiervan is. “Die kennisgewing in die Staatskoerant bepaal dat die wetsontwerp op die ANC se webwerf beskikbaar sal wees, wat ongewoon is, maar die vermoede versterk dat dit ’n meganisme van die ANC is om sy eie grondhervormingsdoelwitte voort te dryf,” het AfriSake gesê. Charles Castle, bestuurder by AfriSake, het gesê dit is skokkend dat die kennisgewing die publiek na die ANC se webwerf verwys om die wetsontwerp te besigtig. “Enige voorgestelde wetgewing behoort op elke amptelike webwerf van die Suid-Afrikaanse regering te wees en nie op ’n politieke party se webwerf nie,” het Castle gesê.